Näyttelijä Tomi Alatalo joutui pakenemaan hurjistunutta sarvipäätä.

Näyttelijä Tomi Alatalo värjötteli tunnin puussa.

Hamletin nimiroolissa Tampereen Teatterissa nähtävä helsinkiläisnäyttelijä Tomi Alatalo koki kauhunhetkiä Pallastunturilla.

Iso, vihainen ja kiimainen urosporo irtaantui tokasta ja ajoi nuoren näyttelijän ja tämän ystävän puuhun. Alatalo oli vaeltamassa kaverinsa kanssa tunturilla parisen viikkoa sitten, kun raivoisa poro hyökkäsi ja piti miehiä puussa tunnin ajan.

– Hirvaksella oli valtavat sarvet, ja se oli tosi iso. Jos emme olisi päässeet puuhun suojaan olisi käynyt varmasti huonosti. Yritimme sieltä hätistää poroa pois, mutta se ei luovuttanut. Jopa virtsasimme sen päälle puusta, Alatalo muistelee.

Hän epäilee, että urosporo ärsyyntyi nimenomaan kahdelle urokselle, miehelle, jotka olivat lähellä porotokkaa.

– Kyllä se eläimen aggressiivisuus oli varmaan uros vastaan uros -vihaa. Se halusi tuhota meidät. Tämä sattui meidän ensimmäisenä vaelluspäivänämme, viikon vaelluksella pysyttelimme sitten poroista kaukana, Alatalo kertoo.

Keminmaalta kotoisin oleva näyttelijä tietää, että muutama vuosi sitten urosporon vahingoittama turisti kuljetettiin tunturista sairaalaan.

– Kuulin, että Mediheli oli joutunut viemään pahoin loukkaantuneen ihmisen sairaalaan.

Lokakuu on porojen voimakkainta kiima-aikaa Lapissa, ja poro saattaa käyttäytyä kiima-aikana arvaamattomasti.